
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ 
        № РС-261-24-045
 
Днес, на 03.06.2024 г., в град София, Комисията за противодействия на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

					     У С Т А Н О В И :

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-149 от 15.04.2024 г. на Комисията за противодействие на корупцията /КПК/ по сигнал с рег. № C-261/02.04.2024 г. на КПК.
Производството е образувано срещу Георги Георгиев – общински съветник и председател на Общински съвет В.
По същество в сигнала са изложени твърдения, че Георги Георгиев е вписан в Търговския регистър и регистър на юридическите лица с нестопанска цел (ТРРЮЛНЦ) на 27.06.2023 г. като председател на читалищното настоятелство и представляващ Народно читалище „*****“, гр. В., ЕИК: ***. Същият заема тази длъжност от 2019 г. по данни от ТРРЮЛНЦ. С полагането на клетва като общински съветник на първото заседание на ОбС В. за мандат 2023-2027 г., проведено на 13 ноември 2023 г., Георгиев е избран за председател на общинския съвет. В периода от полагането на клетва през месец ноември до момента на подаване на сигнала (повече от четири месеца) Георги Георгиев продължава да изпълнява задълженията си и като председател на ОбС В., и като председател на читалищното настоятелство и представляващ Народно читалище „******“, гр. В. 
Седмото редовно заседание на ОбС В., проведено на 16 февруари 2024 г. е открито и председателствано от Георгиев. На същото заседание, като точка 2 от дневния ред фигурира Докладна записка от К. Ц. – кмет на Община В., относно приемане на бюджета на общината за 2024 година. С Решение № 100 ОбС В. приема бюджета на Община В. за 2024 г., като утвърждава и разчет за целеви разходи и субсидии, както следва: читалища в размер на 368 368 лева, съгласно Приложение № 5 от Докладна записка с вх. № 6602-23/27-53/29.01.2024 година. Гласувайки „за“ приемането на бюджета на Община В. за 2024 г., Георги Георгиев извършва действия в частен интерес по смисъла на чл. 71 от ЗПК. 
Съгласно твърденията в сигнала Георгиев е използвал служебното си положение за да окаже влияние в частен интерес – гласуване на най-висока субсидия за ръководеното от него читалище в размер на 71 162 лв., видно от Приложение № 5 от Докладна записка с вх. № 6602-23/27-53/29.01.2024 г. – справка за разпределение на субсидията за 2024 г. по читалища.
		Във връзка с твърденията в сигнала Комисията за противодействие на корупцията /КПК, Комисията/ е изискала и с писмо вх. № КПК-7150-1/17.05.2024 г. на КПК са представени следните доказателства от председателя на Постоянната комисия по Закона за противодействие на корупцията и Закона за отнемане на придобитото имущество при Общински съвет В. /Постоянната комисия при ОбС В./: заверено копие на клетвен лист № **/13.11.2023 г., подписан от Георги Георгиев; Протокол № 01 от 13.05.2024 г. на Постоянната комисия по ЗПК и ЗОНПИ при ОбС В.; Протокол 1 от 13.11.2023 г. от проведено заседание на Общински съвет В. /ОбС В./, ведно с прието Решение № 1 на Общински съвет В. за избор на председател на общинския съвет и списък на гласувалите общински съветници; Протокол от 13.11.2023 г. на комисията по избор на председател на Общински съвет В. за мандат 2023-2027 г.; Бюлетина за избора на председател на Общински съвет В. препис-извлечение от Протокол № 7 от проведено на 16.02.2024 г. заседание на Общински съвет В., ведно с Решение № 100 от 16.02.2024 г.; Докладна записка вх. № 6602-23/27-53/29.01.2024 г. на кмета на Община В., ведно с проект на бюджета за 2024 г. и приложенията към него, както и препис от „Присъствена книга, седмото /редовно/ заседание на ОбС 16.02.2024 г.“. 
   	 	Служебно са направени справки на електронната страница на Общинска избирателна комисия (ОИК) В., електронната страница на Общински съвет В., Търговски регистър и регистър на юридическите лица с нестопанска цел /ТРРЮЛНЦ/ и НБД „Население“.

От събраните в хода на административното производство доказателства Комисията установи следното от фактическа страна:

Сигналът е подаден от лица с посочени три имена, ЕГН, адрес за кореспонденция, телефон и е подписан. 
Георги Георгиев е избран за общински съветник в Общински съвет В. за мандат 2023-2027 г., видно от Решение № 93-МИ/30.10.2023 г. на Общинска избирателна комисия В. и е встъпил в длъжност с полагането на клетва, видно от представения подписан клетвен лист на 13.11.2023 г.
С Решение № 1 от 13.11.2023 г. по т. 1 от Протокол № 1 на проведено заседание на 13.11.2023 г. на Общински съвет В. е обявен резултата от проведения избор с тайно гласуване на общинските съветници за избрания председател на общинския съвет за мандат 2023-2027 г. Видно от представения Протокол № 1 на заседанието на 13.11.2023 г. от общо 13 общински съветника в състава на общинския съвет, на заседанието са присъствали 13. По т. 1 от посочения протокол е избран с 13 гласа „за“ състава на комисията по избора на председател на общинския съвет, състоящ се от трима членове – общински съветници М., А. и Х.. За кандидат на Общински съвет В. е предложен един общински съветник - Георги Георгиев, което предложение е прието от присъствалите 13 общински съветника с 12 гласа „за“, 1 глас „неподкрепям никого“ и „против“. Видно от представения поименен „Списък на общинските съветници гласували за избор на председател на ОбС В. на 13 ноември 2023 г.“, Тодор Тодоров е се е подписал в същия за получил бюлетина и гласувал. Съгласно записаното в Протокол № 1 от заседанието на 13.11.2023 г., Георги Георгиев е избран с 12 гласа „за“ и 1 глас „не подкрепям никого“, 0 „против“ за председател на Общински съвет В. от присъствалите и гласували 13 общински съветника, в т.ч. и Георгиев.  
С докладна записка с вх. № 6602-23/27-53/29.01.2024 г. на кмета на Община В. – К. Ц. е внесен в Общински съвет В. бюджета на общината за 2024 г., като част от него, в т. 4.3 са включени „Субсидии за“, т. 4.3.1 „читалища в размер на 368 368 лева, съгласно Приложение № 5“. Видно от съдържанието на „Приложение № 5“, в същото са изброени поименно читалищата на територията на Община В. и размер на субсидията за всяко. Размера на предложената от кмета на Община В. субсидия за Народно читалище „*****“ е 71 162 лева, която е част от предложения за приемане от общинските съветници бюджет на Община В. за 2024 г. На проведеното на 16.02.2024 г. заседание на Общински съвет В., с 8 гласа „ за“, в т.ч. и вота на Георги Георгиев и 4 гласа „въздържал се“ е прието Решение № 100 по Протокол № 7 от 16.02.2024 г., с което е приет бюджета на Община В. за 2024 г., в т.ч. и Приложение № 5 „Списък за разпределение на субсидията за 2024 г. по читалища“ към същия. Видно от посочения протокол, ведно с приетото решение на Общински съвет В., на заседанието са присъствали 12 общински съветника, които са положили подписи в „Присъствена книга“, в т.ч. и Георги Георгиев.
		От извършената справка в ТРРЮЛНЦ се установи, че Народно читалище „*****“ с ЕИК **** е юридическо лице с нестопанската цел и същото се представлява от председателя на настоятелството. Съгласно устава му народното читалище е самостоятелно, независимо, самоуправляващо се културно-просветно сдружение в гр. В., което изпълнява и държавни културно-просветни задачи. Органи на управление на читалището са общото събрание, настоятелството и проверителната комисия. Върховният орган е общото събрание на членовете му, ръководният орган е настоятелството, а проверителната комисия осъществява контрол върху дейността на настоятелството и председателя по спазване на закона, устава и решенията на общото събрание. Общото събрание се състои от всички членове имащи право на глас. Членовете на настоятелството се избират за мандат от 3 години. Председателят е член на настоятелството, който се избира от общото събрание също за 3 години и представлява читалището. Общото събрание приема бюджета на читалището, който като проект се подготвя и внася от настоятелството на читалището. Съгласно чл. 19, ал. 1 от Устава, читалището се финансира от държавния и общинския бюджет, както и от собствени приходи. Субсидията от държавния и общинския бюджет се разпределя от комисията с участие на представител от общината, от Народното читалище „*****“ и се предоставят за самостоятелно управление. 
		Георги Георгиев е избран от общото събрание на читалището за председател на настоятелството на същото с решения по Протокол от проведено заседание на 15.01.2020 г. за мандат 2020-2023 г. и по Протокол на проведено заседание на 08.06.2023 г. за мандат 2023-2026 г. 

При така установената фактическа обстановка Комисията стигна до следните правни изводи:
За да е осъществен конфликт на интереси по смисъла на чл. 70 от ЗПК, трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
		В качеството на председател на настоятелството на Народно читалище „*****“, гр. В., Георги Георгиев не попада обхвата на лицата, заемащи публична длъжност по смисъла на чл. 6, ал. 1 от ЗПК, липсата на която предпоставка се явява пречка за провеждане на административното производство за конфликт на интереси срещу лицето, в посоченото му качество.	
Георги Георгиев, в качеството му на общински съветник и председател на Общински съвет В. е лице, заемащо публична длъжност по смисъла на чл. 6, ал. 1, т. 32 от ЗПК. Органът, компетентен да се произнесе относно наличието или липсата на конфликт на интереси по отношение на него в посоченото качество е КПК. 
Общинският съвет е орган на местното самоуправление и се избира от населението на общината при условия и по ред, определени от Закона за местното самоуправление и местната администрация (ЗМСМА). Първото заседание на новоизбрания общински съвет се открива и ръководи от най-възрастния общински съветник /чл. 23, ал. 3 от ЗМСМА/. На първото заседание на общинския съвет се избира председател на съвета. Съгласно чл. 21, ал. 1, т. 3 и чл. 24, ал. 1 от ЗМСМА, в правомощията на Общинския съвет е избора и освобождаването на председателя на общинския съвет, като Общинският съвет избира от своя състав председател на съвета. Изборът се провежда с тайно гласуване. За избран се смята кандидатът, който е получил повече от половината от гласовете от общия брой на съветниците. Правомощията на председателя на съвета са разписани в чл. 25 от ЗМСМА, а именно: свиква съвета на заседание; ръководи подготовката на заседанията на съвета; ръководи заседанията на съвета; координира работата на постоянните комисии; подпомага съветниците в тяхната дейност; представлява съвета пред външни лица и организации. Съгласно разпоредбата на чл. 21, ал. 1, т. 6 от ЗМСМА, общинският съвет приема и изменя годишния бюджет на общината, осъществява контрол и приема отчета за изпълнението му. На основание чл. 33, ал. 1, т. 3 от ЗМСМА, общинският съветник има право да участва в обсъждането и решаването на всички въпроси от компетентността на съвета.
		Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 9 от ДР на ЗПК, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност. 
От събраните в производството доказателства се установи, че на основание чл. 24, ал. 1 от ЗМСМА, с Решение № 1 от 13.11.2023 г. прието по Протокол № 1 от проведеното на 13.11.2023 г. заседание на Общински съвет В., при подложена на гласуване една кандидатура за председател на общинския съвет - тази на Георги Георгиев, за председател на Общински съвет В. при участвали в гласуването 13 общински съветника, в т.ч. и общинският съветник Георги Георгиев, Георгиев е избран за председател с 12 гласа „за“ и 1 глас „не подкрепям никого“. Което обуславя извода, че Георги Георгиев, в качеството му на общински съветник в Общински съвет В. е упражнил вота си и е участвал в проведеното гласуване за избор на председател на общинския съвет. Предвид обстоятелството, че изборът за председател на Общински съвет В. е проведен с тайно гласуване и при наличие на гласове „за“ и „не подкрепям никого“, не би могло да се установи по категоричен начин как е гласувал общинският съветник Георгиев при приемането на Решение № 1 от 13.11.2023 г. на Общински съвет В. относно избора му за председател на същия съвет. Откъдето, не може да се обоснове извод, че упражненото правомощие от общинския съветник Георги Георгиев е при наличие на частен интерес. В подкрепа на изложеното е и факта, че както и да е гласувал Георгиев, вотът му не би променил крайния резултат от това гласуване в случая, тъй като неговият глас не се явява решаваш за приемането на решението от общинския съвет, предвид нормата на чл. 24, ал. 1, изречение трето от ЗМСМА. С посочената норма от ЗМСМА, законодателят е определил, че за избран се смята кандидатът, който е получил повече от половината от гласовете от общия брой на общинските съветници. В случая „за“ Георгиев са гласували 12 от общо 13 общински съветника в Общински съвет В.
[bookmark: _8uotmpaqy6i5]		Предвид изложеното, се налага извода, че са налице два от елементите на състава на конфликт на интереси, а именно: лице, заемащо публична длъжност и упражнени от лицето правомощия по служба. В случая, липсва частен интерес, а липсата на който и да е елемент от понятието "конфликт на интереси" обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси, по отношение на Георги Георгиев, в качеството му на лице, заемащо публична длъжност по смисъла на чл. 6, ал. 1, т. 32 от ЗПК. 
		Съгласно чл. 1 и чл. 2 от Закона за юридическите лица с нестопанска цел, юридическите лица с нестопанска цел са сдружения и фондации, с които свободно определят целите си и могат да се самоопределят като организации за осъществяване на дейност в обществена или в частна полза. Определянето се извършва с устава, учредителния акт или с изменение в тях. 
		На основание чл. 22 от Закона за народните читалища предложенията за годишната субсидия за читалищата по общини, нормативите и механизмът за нейното разпределяне се разработват от Министерството на културата, съгласувано с областните администрации и общините. С решение на общинския съвет читалищата могат да се финансират допълнително над определената по ал. 1 субсидия със средства от собствените приходи на общината. Гласуваната от общинския съвет субсидия за народните читалища, определена на основата на нормативи и по реда на ал. 2, не може да се отклонява от общината за други цели.
	В хода на административното производство, се установи, че Георги Георгиев, в качеството му на общински съветник в Общински съвет В. е упражнил свое правомощие по служба, като е участвал в гласуването на Решение № 100 по Протокол № 7 от 16.02.2024 г. относно приемане на бюджета на Община В. за 2024 г., част от който са и „т. 4.3. 1.Субсидия за: читалища, съгласно Приложение № 5  - „Справка за разпределяне на субсидията за 2024 г. по читалища“, в т.ч .и за Народно читалище „*****“, гр. В.
С приетата разпоредба на чл. 37, ал. 2 от ЗМСМА, обн. в ДВ, бр. 70 от 2020 г., в сила от 07.08.2020 г., законодателят е приел, че „за общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината“. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници и председателите на общински съвети във връзка с упражненото от него правомощие, свързано с подготовка, обсъждане и приемане на бюджета на общината за 2024 г., ведно с включените в същия и субсидии за Народно читалище „****“, гр. В., каквото е упражненото от Георги Георгиев правомощие, предмет на настоящото производство.
Това е така, тъй като съгласно чл. 45, ал. 1, т. 2 от Закона за публичните финанси общинският бюджет включва разходи за делегирани от държавата и за местни дейности за персонал, издръжка, лихви, помощи и обезщетения за домакинства, текущи субсидии, капиталови разходи.
Горното е основание Комисията да приеме, че при упражняване на правомощието си по служба, свързано с участие в гласуването на заседание на Общински съвет В. за приемане на Решение № 100 по Протокол № 7 от 16.02.2024 г. на Общински съвет Р., по отношение на Георги Георгиев – общински съветник и председател на Общински съвет В., не е налице нарушение по чл. 70 от ЗПК.
Не се установи Георги Георгиев да е упражнил правомощие по служба и в хипотезата на чл. 75 от ЗПК, според който изпълнителното деяние е оказване на влияние върху други органи и лица, като нормата забранява използване на служебно положение за оказване на описаното деяние. В случая е важно, лицето, заемащо публична длъжност да разполага с лостовете за въздействие върху втория субект, а в случая субектите са равнопоставени – общински съветници, следователно не би могло да се приеме, че Георги Георгиев е разполагал с лостове за въздействие върху общинските съветници, част от които е и той.
		Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия в частен интерес по отношение на Георги Георгиев, в качеството му на общински съветник в Общински съвет В.. 
		Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и чл. 37, ал. 2 от ЗМСМА, във вр. с § 7, ал. 2 от ПЗР на ЗПК,
			

РЕШИ:

НЕ УСТАНОВЯВА конфликт на интереси по отношение на Георги Георгиев с ЕГН ***, общински съветник в Общински съвет В. и в това му качество лице, заемащо публична длъжност по смисъла на чл. 6, ал. 1, т. 32 от ЗПК във връзка с гласуването на Решение № 1/13.11.2023 г. по Протокол № 1 на проведено на 13.11.2023 г. заседание на Общински съвет В., поради липса на частен интерес. 

НЕ УСТАНОВЯВА конфликт на интереси по отношение на Георги Георгиев с ЕГН ***, общински съветник и председател на Общински съвет В. и в това му качество лице, заемащо публична длъжност по смисъла на чл. 6, ал. 1, т. 32 от ЗПК, при гласуване на Решение № 100 от 16.02.2024 г. по Протокол № 7/16.02.2024 г. на Общински съвет В., с което е приет бюджета на Община В. за 2024 г.

	    	Препис от Решението да се изпрати на Окръжна прокуратура В., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.

